Document ID: 31974R1985

A Bizottság 1985/74/EGK rendelete
(1974. július 25.)
a ponty referenciaárának és határparitásos árának rögzítésére vonatkozó részletes alkalmazási szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1555/74/EGK rendelettel [1] módosított, a halászati termékek piacának közös szervezéséről szóló, 1970. október 20-i 2142/70/EGK tanácsi rendeletre [2] és különösen annak 18a. cikke (5) bekezdésére,
mivel a 2142/70/EGK rendelet 18a. cikkének (1) bekezdése értelmében a ponty referenciaárát minden gazdasági év kezdete előtt meg lehet határozni; mivel az árak idényjellegű ingadozásának függvényében minden gazdasági éven belül meghatározandó időszakonként különböző szinteken rögzíthető ez az ár;
mivel a 18a. cikk (2) bekezdése értelmében egy kereskedelmi jellegzetességei által meghatározott termék referenciaárát a Közösség reprezentatív termelési övezeteiben a referenciaár rögzítésének időpontját megelőző három éven keresztül regisztrált termelési ár átlaga alapján kell rögzíteni; mivel e rendelethez meg kell határozni a "ponty", a "reprezentatív termelési övezet" és a "termelési ár" fogalmakat;
mivel csak a legalább 800 gramm súlyú élő pontynak van kereskedelmi jelentősége; mivel ezért a fent említett 18a. cikk hatályát az ilyen termékekre kell korlátozni;
mivel a Közösségben a pontytenyésztés rendkívül elszórtan fordul elő; mivel ezért egy, a Közösség termelésének 15 %-át képviselő területet reprezentatív termelési övezetnek kell tekinteni;
mivel a termelési ár az egyes reprezentatív termelési övezetekben minden gazdasági évben változik; mivel ez az ár november 16-tól általában csökken, továbbá mivel a gazdasági évet ennek megfelelően különböző időszakokra kell felosztani;
mivel a korábban említett cikk (3) bekezdése elrendeli kompenzációs adó megállapítását arra az esetre, ha egy meghatározott helyről származó, szokásos kereskedelmi mennyiségű ponty határparitásos ára alacsonyabb a referenciaárnál; mivel legalább 1000 kg ponty tekinthető szokásos kereskedelmi mennyiségnek;
mivel ahhoz, hogy a lehető legpontosabban határozhassák meg a határparitásos árat, meg kell határozni, hogy mi az az információ, amelyet az ármeghatározás során figyelembe kell venni; mivel ez a vám- és kereskedelmi okmányokban feltüntetett árakon túl a harmadik országok által alkalmazott árakra vonatkozó információt is jelenti;
mivel az e rendeletben előírt intézkedések összhangban vannak a Halászatitermék-piaci Irányítóbizottság véleményével,
ELFOGADTA EZT A RENDELETET:
1. cikk
Ez a rendelet a legalább 800 gramm tömegű élő pontyra vonatkozik.
2. cikk
(1) A tagállamok minden évben június 1. előtt kötelesek tájékoztatni a Bizottságot a reprezentatív termelési övezetekben rögzített átlagos havi termelési árról és az értékesített ponty mennyiségéről. Ezeknek a bejelentéseknek a referenciaárak megállapításának időpontját megelőző három évre kell vonatkozniuk.
A "termelési ár" az az ár, amelyen a termelő eladja az árut a nagykereskedőnek.
(2) A reprezentatív termelési övezetek a következők:
Németország: | Oberpfalz |
a teljes Oberfranken/Mittelfranken övezete |
Franciaország: | Dombes |
a teljes Brenne/Sologne övezete |
3. cikk
A ponty referenciaárát az alábbi időszakokra rögzítik:
- az augusztus 1. és november 15. közötti időszak,
- az egyik év november 16. és a következő év július 31. közötti időszak.
4. cikk
(1) A határparitásos árakat az egyes származási helyek vonatkozásában az összes rendelkezésre álló információ, különösképpen a tagállamok bejelentései alapján határozzák meg. Az utóbbiak erre a célra elsősorban az importtermékekhez csatolt vámokmányokban, számlákon és egyéb kereskedelmi okmányokban feltüntetett információt használják fel. A tagállamok napi rendszerességgel jelentik a Bizottságnak az egyes kereskedelmi mennyiségekre és származási helyekre vonatkozó árakat, amikor az áru keresztülhalad a Közösség határán.
(2) A határparitásos árak meghatározásánál figyelembe veszik a harmadik országok által alkalmazott árakra vonatkozó egyéb információt is, nevezetesen:
a) harmadik országok exportárait;
b) a Közösségbe történő behozatalkor rögzített árakat;
c) exportőr harmadik országok piacain rögzített árakat.
(3) Az információ összegyűjtéséhez az alábbi forrásokat használják fel:
a) az exportőr harmadik országok hatáskörrel rendelkező hatóságai által közzétett hivatalos információ;
b) a tagállamokban és harmadik országokban a kereskedelmi szaksajtóban közzétett információ;
c) a tagállamokban és harmadik országokban működő szakmai és kereskedelmi szervezetek, valamint a termelők és kereskedők képviselői által megküldött információ.
5. cikk
Ez a rendelet 1974. augusztus 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1974. július 25-én.

Labels: 7
2
6